Juba esimesed hetked (kui ma lõpuks taipasin etenduse eel veidi saalis ringi vaadata ja ehmuda) olid ahhetama panevad ja nii käsi varjamas mu imestusest lahti vajunud suud pool etendust istusingi. Lustlik klounaadi muusika, teatri kostüümid ja grimm,  teater elus ja elu teatri ruumides, õigemini ühes kitsukeses garderoobis. Esimene vaatus oli tugevam kui teine. Ootasin, et etendus leiab oma lõpu jälle garderoobis uueks etenduseks valmistumisel, kuid ehe rongimotiiv ja emotsionaalse päeva rahulik õhtusse saatmine meeldis muidugi väga. Alguse piduse kõrtsu koristamine oli samuti hea, nn eelteater, mainima ei saa ka jätta, et Linnateatri lavamehed on alati ühed andekad ja tublid, kõige professionaalsemad ja just nagu päris näitlejad.